“মেয়েরা অহিন্দুর বাড়ি গেলে মেরে ঠ্যাং ভেঙে দিন,” নিদান সাধ্বী প্রজ্ঞার

ওয়েব ডেস্ক: সাম্প্রদায়িকতা নিয়ে বিতর্কিত মন্তব্য (Controversial Remark) করে ফের ফের শিরোনামে ভোপালের (Bhopal) প্রাক্তন বিজেপি (BJP) সাংসদ প্রজ্ঞা সিং ঠাকুরের (Pragya Singh Thakur) নাম। এবার এক ধর্মীয় সভায় তিনি রীতিমতো ফতোয়া জারির সুরে বলেন যে, বাড়ির মেয়েরা যেন ‘অহিন্দুদের বাড়িতে’ না যায়। সেইসঙ্গে বিতর্ক উসকে দিয়ে তিনি বলেন, “যদি মেয়ে কথা না শোনে, তাহলে মেরে পা ভেঙে দিন।”

ভোপালের এক ধর্মীয় অনুষ্ঠানে দেওয়া তাঁর বক্তৃতার ভিডিও ইতিমধ্যেই সোশ্যাল মিডিয়ায় ভাইরাল হয়েছে। ওই ভিডিওতে প্রজ্ঞাকে বলতে শোনা যায়, “মন এতটাই শক্ত করুন যে আপনার মেয়ে যদি অহিন্দুর বাড়ি যায়, তাঁকে থামাতে কোনও চেষ্টা বাদ দেবেন না। কথা না শুনলে তাঁর ঠ্যাং ভেঙে দিন। বাবা-মা যদি সন্তানদের শাসন না করেন, তবে তারা পথভ্রষ্ট হবে।”

আরও পড়ুন: টিকিট না পেয়ে লালুপ্রসাদের বাড়ির সামনে কাঁদলেন আরজেডি নেতা!

প্রজ্ঞা সিং ঠাকুরের এই সাম্প্রতিক মন্তব্য নিয়ে তীব্র প্রতিক্রিয়া জানিয়েছে কংগ্রেস। মধ্যপ্রদেশ কংগ্রেসের মুখপাত্র ভূপেন্দ্র গুপ্তা এই সম্পর্কে বলেন, “রাজ্যে এখনও পর্যন্ত মাত্র সাতটি ধর্মান্তরণের ঘটনা সামনে এসেছে। তবুও ঘৃণার আগুন ছড়ানো হচ্ছে। বিজেপি নেতারা পরিকল্পিতভাবে সমাজে বিভাজন ঘটাতে চাইছেন।”

উল্লেখ্য, উগ্র হিন্দুত্ববাদী ভাবধারার জন্য বরাবরই পরিচিত প্রজ্ঞা সিং ঠাকুর অতীতেও একাধিকবার বিতর্কে জড়িয়েছেন। কখনও গান্ধী হত্যার দায়ে অভিযুক্ত নাথুরাম গডসেকে ‘দেশভক্ত’ বলে প্রশংসা করেছেন, কখনও সংখ্যালঘু সম্প্রদায় নিয়ে কটূ মন্তব্য করেছেন।